ครม.ไฟเขียว ขสมก. กู้เสริมสภาพคล่อง 7.9 พันลบ. ปีงบฯ 64 “คลัง” แนะเร่งสางหนี้ ลดภาระรบ.
ครม.ไฟเขียว ขสมก. กู้เสริมสภาพคล่อง 7.9 พันลบ. ปีงบฯ 64 “คลัง” แนะเร่งลุยแผนฟื้นฟู สางหนี้ ลดภาระรัฐบาล
ครม.ไฟเขียว ขสมก. กู้เสริมสภาพคล่อง 7.9 พันลบ. ปีงบฯ 64 “คลัง” แนะเร่งลุยแผนฟื้นฟู สางหนี้ ลดภาระรัฐบาล
13 ส.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (13 ส.ค.63) อนุมัติให้องค์การขนส่งมวลชนกรุงเทพ (ขสมก.) กู้เงินเพื่อเสริมสภาพคล่องทางการเงินประจำปีงบประมาณ 2564 จำนวน 7,895 ล้านบาท เพื่อใช้เป็นเงินสดหมุนเวียนในการดำเนินงานและทำให้มีสภาพคล่องทางการเงินเพียงพอในการให้บริการขนส่งสาธารณะ แยกเป็นนำไปใช้ชำระค่าเชื้อเพลิง 3,219 ล้านบาท ชำระค่าเหมาซ่อม 1,642 ล้านบาท และเสริมสภาพคล่องทางการเงิน 3,033 ล้านบาท โดยมีกระทรวงการคลังเป็นผู้ค้ำประกันเงินกู้
ทั้งนี้ กระทรวงคมนาคมรายงานว่า ณ วันที่ 30 พ.ย.62 ขสมก.มีหนี้สินค้างชำระรวม 122,102 ล้านบาท สาเหตุหลักมาจากการเก็บค่าโดยสารต่ำกว่าต้นทุนจริงและไม่สามารถปรับอัตราค่าโดยสารเพิ่มขึ้นได้ รายละเอียดหนี้แยกเป็น หนี้พันธบัตรเงินกู้พร้อมดอกเบี้ย 57,673 ล้านบาท, หนี้เงินกู้ระยะยาวพร้อมดอกเบี้ย 56,318 ล้านบาท, หนี้ค่าเชื้อเพลิง 113 ล้านบาท, หนี้ค่าเหมาซ่อม 252 ล้านบาท, หนี้ภาระผูกพันผลประโยชน์พนักงาน 1,560 ล้านบาท, หนี้กองทุนบำเหน็จพนักงาน 4,362 ล้านบาท และหนี้สินอื่นๆ 1,822 ล้านบาท
ขณะที่กระทรวงการคลังมีความเห็นว่า ขอให้กระทรวงคมนาคมและ ขสมก. เร่งจัดทำและดำเนินการตามแผนฟื้นฟูกิจการอย่างจริงจัง เพื่อให้การแก้ไขปัญหาเป็นรูปธรรมโดยเร็วและไม่เป็นภาระต่อรัฐบาลอย่างต่อเนื่อง ส่วนสำนักงบประมาณเห็นควรให้ ขสมก.เร่งเสนอแผนฟื้นฟูกิจการที่ปรับปรุงใหม่ให้แล้วเสร็จโดยเร็ว โดยเฉพาะแนวทางการเพิ่มรายได้และลดรายจ่าย รวมทั้งแก้ไขปัญหาหนี้สินอย่างยั่งยืนเพื่อลดภาระของรัฐบาล
ที่ผ่านมา ครม.เคยมีมติอนุมัติให้ ขสมก.กู้เงินรวม 70,502 ล้านบาท โดยเมื่อวันที่ 8 ส.ค.60 ให้ ขสมก.กู้เงินนำไปชำระค่าเชื้อเพลิงและค่าเหมาซ่อมของรถปรับอากาศประจำปีงบประมาณ 2561 วงเงิน 2,833 ล้านบาท, 19 ก.ย.60 ให้กู้เงินเพื่อปรับโครงสร้างหนี้และดอกเบี้ยที่จะครบกำหนดในปีงบประมาณ 2561 วงเงิน 26,782 ล้านบาท, 6 ก.พ.61 ให้กู้เงินเพื่อชำระหนี้เงินต้นที่จะครบกำหนดชำระในวันที่ 1 มี.ค.61 วงเงิน 2,962 ล้านบาท และอนุมัติให้กู้เงินเพื่อเสริมสภาพคล่องทางการเงินปีงบประมาณ 2561 วงเงิน 2,013 ล้านบาท, 7 ส.ค.61 ให้กู้เงินเพื่อปรับโครงสร้างหนี้และดอกเบี้ยที่จะครบกำหนดในปีงบประมาณ 2562 วงเงิน 15,374 ล้านบาท, 16 ต.ค.61 ให้กู้เงินเพื่อเสริมสภาพคล่องทางการเงินปีงบประมาณ 2562 วงเงิน 9,217 ล้านบาท และวันที่ 4 มิ.ย.62 ให้เงินเพื่อเสริมสภาพคล่องทางการเงินประจำปีงบประมาณ 2563 วงเงิน 11,319 ล้านบาท